DEĊIŻJONI TAL-KUMMISSJONI
tal-10 ta’ Diċembru 2008
dwar l-għajnuna mill-Istat Nru C 60/07 mogħtija mill-Italja lil Fluorite di Silius S.p.A.
(notifikata taħt id-dokument numru C(2008) 7805)
(It-test Taljan biss huwa awtentiku)
(Test b’relevanza għaż-ŻEE)
(2009/239/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-ewwel subparagrafu tal-Artikolu 88(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
Wara li stiednet lill-partijiet interessati sabiex jippreżentaw l-osservazzjonijiet tagħhom f’rabta mad-dispożizzjonijiet (1) imsemmijin hawn fuq, u wara li qieset dawn l-osservazzjonijiet,
Billi:
I. IL-PROĊEDURA
(1)
Fil-11 ta’ Diċembru 2007 il-Kummissjoni infurmat lill-Italja li hi ddeċidiet biex tibda l-proċedura formali ta’ investigazzjoni kif msemmija fl-Artikolu 88(2) tat-Trattat tal-KE dwar għajnuna mogħtija lil Fluorite di Silius SpA. Id-deċiżjoni tal-Kummissjoni sabiex tibda l-proċedura kienet ippubblikata fil-Ġurnal Uffiċjali tal-Unjoni Ewropea (2). Il-Kummissjoni talbet lill-partijiet interessati biex jissottomettu l-kummenti tagħhom.
(2)
Fis-17 ta’ Jannar 2008 il-Kummissjoni rċeviet osservazzjonijiet mill-Italja dwar il-ftuħ ta’ proċedimenti formali. Fl-20 ta’ Frar 2008 il-Kummissjoni bagħtet id-deċiżjoni ta’ ftuħ lit-tliet kumpaniji li kienu kkummentaw dwar il-bidu ta’ investigazzjoni formali f’każ relatat C 16/06 Nuova Mineraria Silius (3). Il-Kummissjoni rċeviet kummenti minn tliet kumpaniji, rispettivament fit-3 ta’ Marzu 2008, fl-4 ta’ Marzu 2008 u fil-5 ta’ Marzu 2008. Fit-28 ta’ April 2008 l-osservazzjonijiet ta’ partijiet terzi kienu mibgħuta l-Italja għal kummenti.
(3)
Fit-18 ta’ Marzu 2008 saret laqgħa bejn il-Kummissjoni u l-awtoritajiet Taljani. Fil-15 ta’ Mejju 2008 ntbagħtet rikjesta għall-informazzjoni l-Italja; l-Italja rrispondiet permezz ta’ ittra reġistrata fl-10 ta’ Ġunju 2008.
II. DESKRIZZJONI
(4)
Fit-8 ta’ Frar 2007 il-Kummissjoni rċeviet ilment li jallega li r-Reġjun ta’ Sardenja kien qiegħed jippjana li: (i) joħroġ sejħa għall-offerti għal konċessjoni għat-tħaffir fil-minjiera Genna Tres Montis, li ġiet ċeduta minn Nuova Mineraria Silius (“NMS”) fil-25 ta’ Lulju 2006; (ii) iwaqqaf kumpanija ġdida, Fluorite di Silius SpA., li kienet se tieħu sehem fl-offerta in kwestjoni; u (iii) jittrasferixxi l-ex impjegati kollha tal-Nuova Mineraria Silius għand Fluorite di Silius S.p.A.
(5)
F’Ġunju 2006 ir-Reġjun ta’ Sardenja għamel abbozz ta’ pjan ta’ negozju (Programma di intervento e gestione) sabiex jitkompla t-tħaffir f’Genna Tres Montis. F’Settembru 2006 il-Bank CIS għamel studju ta’ probabbiltà li kkonkluda li l-pjan kien ekonomikament vijabbli. Fuq il-bażi ta’ dan l-istudju, fl-4 ta’ Ottubru 2006 ir-Reġjun ddeċieda (4) li jwaqqaf kumpanija li tagħmel offerta għall-konċessjoni tat-tħaffir fil-proċedura tal-offerti. Fluorite di Silius S.p.A. kienet imwaqqfa wara, kienet totalment ta’ propjetà tar-Reġjun ta’ Sardenja.
(6)
L-attività prinċipali tal-kumpanija l-ġdida hi l-istess bħall-attività prinċipali ta’ Nuova Mineraria Silius jiġifieri l-produzzjoni u bejgħ ta’ fluorite (5) u galena (6). Il-pjan tan-negozju ta’ Fluorite di Silius S.p.A. kien ibbażat fuq l-estrazzjoni ta’ xi 2.23 miljun tunnellata ta’ minerali, li skont estimi kurrenti (7) se jeżawrixxi r-riżervi eżistenti tal-minjiera. Bħal fil-każ ta’ Nuova Mineraria Silius, il-parti l-kbira tal-produzzjoni kellha tinbiegħ lil Fluorsid SpA, fornitur tal-aċidu idrofluworiku, li minnha r-Reġjun ta’ Sardenja kellu 40 %.
(7)
L-offerta għall-konċessjoni tal-minjiera kienet ippubblikata fid-9 ta’ Marzu 2007. Fit-23 ta’ Mejju 2007 il-kumitat tal-għażla ddeċida li jagħti l-konċessjoni tal-minjiera lill-unika parteċipant tal-kompetizzjoni, jiġifieri, Fluorite di Silius S.p.A.
(8)
Il-Kummissjoni ddeċidiet li tibda l-proċedura msemmija fl-Artikolu 88(2) tat-Trattat rigward il-miżuri msemmija hawn fuq minħabba tliet raġunijiet.
(9)
L-ewwel, is-sejħa għall-offerti għamlitha kundizzjoni li l-ħaddiema kollha ta’ Nuova Mineraria Silius kellhom ikunu ingaġġjati għal mill-anqas ħames snin qabel ma din il-kumpanija titpoġġa għal-likwidazzjoni, inkluż persunal kopert mill-iskema ta’ mobbiltà tal-ħaddiema u l-ġerarkija u l-pagi tagħhom kellhom jiġi salvagwardjati. Il-Kummissjoni hi tal-opinjoni li offerti li jinkludu kundizzjonijiet li mhumiex tas-suq ta’ dak it-tip ma jissodisfawx it-test tal-investitur li jopera f’ekonomija tas-suq. B’mod partikolari, tali kundizzjonijiet wisq probabbli jagħtu vantaġġ mill-anqas lill-attività li qed tinbiegħ, peress li dik l-attività ġiet sollevata mill-pressjoni ġejja mill-kompetizzjoni, u hi ffinanzjata minn dħul rinunzjat mill-Istat (8).
(10)
It-tieni, il-Kummissjoni kellha dubji jekk ir-Reġjun kienx aġixxa ta’ investitur li jopera fuq ekonomija tas-suq meta waqqaf Fluorite di Silius S.p.A. sabiex din il-kumpanija tkun tista’ tagħmel offerta għall-konċessjoni tal-minjiera fuq bażi ta’ pjan ta’ negozju b’rata ta’ ritorn intern ta’ 3,5 % (9) li kien jidher b’mod ċar li kien anqas mill-medja għall-industrija (10) u anqas mill-ispejjeż tal-għażla tal-investitur mkejjel b’referenza għall-bonds tal-Istat (11).
(11)
It-tielet, id-Dipartiment tal-Minjieri ssottometta rapport (istruttoria) dwar il-każ lir-Reġjun Awtonomu ta’ Sardinja fis-6 ta’ Ġunju 2007 li fih enfasizza li t-tul taż-żmien tal-proġett (disa’ snin), ma jagħtix ċans għal deprezzament komplet u rkupru tal-investiment previsti fil-qafas tal-pjan tan-negozju ta’ Fluorite di Silius S.p.A. (circa EUR 36,76 miljun). Anzi, l-investiment mhux kopert se jkun sostanzjali, xi EUR 13,5 miljun, jew 36 % tat-total (12). Deprezzament aktar rapidu tal-assi jkun imur kontra r-regoli tal-kontabilità tal-Italja, u jirrapreżenta f’kull każ piż addizzjonali fuq il-profitti tal-kumpanija. Il-Kummissjoni għalhekk kellha dubji jekk il-punti ewlenin fil-pjan tan-negozju ikunux aċċettabbli għal investitur li jopera fl-ekonomija tas-suq.
(12)
Fit-18 ta’ Marzu 2008 saret laqgħa bejn l-awtoritajiet Taljani u l-Kummissjoni fejn hemmhekk il-Kummissjoni kompliet tispjega l-problemi li kienet semmiet fid-deċiżjoni rigward il-bidu tal-proċedura ta’ investigazzjoni formali. Permezz ta’ ittra li waslet fis-16 ta’ April 2008 u reġistrata fis-17 ta’ April 2008 l-awtoritajiet Taljani infurmaw lill-Kummissjoni li l-offerta għall-konċessjoni tat-tħaffir kienet ġiet ikkanċellata. Permezz ta’ ittra datata 10 ta’ Ġunju 2008 u reġistrata fl-istess data, l-awtoritajiet Taljani taw kopja tal-pass formali li kkanċella l-offerta li kienet datata 8 ta’ April 2008 (13). Fl-istess ittra l-awtoritajiet Taljani ddikjaraw li l-pjan industrijali ta’ Fluorite di Silius S.p.A., li l-fattibilità tiegħu kien ġie diskuss fid-deċiżjoni ta’ ftuħ, issa ġie abbandunat.
(13)
Permezz ta’ ittra datata 16 ta’ April 2008 u reġistrata fis-17 ta’ April 2008, l-awtoritajiet Taljani infurmaw lill-Kummissjoni li kellhom l-intenzjoni li jippubblikaw sejħa ġdida għall-offerti mingħajr il-kundizzjoni li l-ex impjegati kollha ta’ Nuova Mineraria Silius għandhom jiġu mpjegati (ara premessa 9). L-awtoritajiet Taljani ssottomettew ukoll lill-Kummissjoni kopja tas-sejħa tal-offerti li ma kienx fiha l-ebda kundizzjoni dwar l-impjieg ta’ ex-persunal.
(14)
Permezz ta’ ittra datata 10 ta’ Ġunju 2008 u reġistrata fl-istess data, l-awtoritajiet Taljani ddikjaraw li jekk il-kumpanija kellha tiddeċiedi li tieħu sehem fis-sejħa għall-offerti li ġiet imħabbra reċentement, se jkun ippreżentat pjan industrijali ġdid. L-awtoritajiet Taljani mpenjaw ruħhom li jinfurmaw lill-Kummissjoni dwar ir-riżultat tas-sejħa għall-offerti l-ġdida u dwar min ikun rebaħ il-konċessjoni, jekk ikun il-każ, li kienet ġiet rifjutata minn Nuova Mineraria Silius. L-awtoritajiet Taljani mpenjaw ruħhom ukoll sabiex jipprovdu lill-Kummissjoni, fuq talba tagħha, bil-pjan industrijali ta’ min ikun rebaħ (14).
(15)
Il-Kummissjoni tosserva li jekk Fluorite di Silius S.p.A., li hi kompletament propjetà tar-Reġjun ta’ Sardenja, tiddeċiedi li tieħu sehem fis-sejħa għall-offerti l-ġdida, il-pjan ta’ negozju tagħha jrid ikun f’konformità mal-prinċipji tal-investitur li jopera f’ekonomija tas-suq.
(16)
Is-sejħa tal-offerta li nkludiet il-kundizzjoni dwar l-impjieg ta’ ex-persunal ġiet ikkanċellata u għalhekk l-element tal-għajnuna mill-Istat li seta’ kien fiha ma għadhiex teżisti, u Fluorite di Silius S.p.A. ma tistax tibqa’ tiġi kkunsidrata benefiċjarja potenzjali tal-għajnuna. Il-pjan industrijali preżentat b’konnessjoni mas-sejħa tal-offerta ġie fl-istess ħin abbandunat. Jista' jiġi konkluż li l-proċess ta’ proċedura formali ta’ investigazzjoni ma għandux aktar importanza u għandu jingħalaq.
III. KONKLUŻJONI
(17)
Peresss li l-proċedura formali ta’ investigazzjoni bdiet minħabba s-sejħa għall-offerta, soġġetta għall-kundizzjonijiet, għall-għoti tal-konċessjoni għat-tħaffir ta’ Genna Tres Montis; u peress li s-sejħa għall-offerta issa ġiet ikkanċellata, l-investigazzjoni m’għad għandha l-ebda siwi.
(18)
Għalhekk, il-proċedura formali ta’ investigazzjoni li bdiet fil-11 ta’ Diċembru 2007 taħt l-Artikolu 88(2) tat-Trattat tal-KE dwar għajnuna mogħtija lil Fluorite di Silius S.p.A., għandha tingħalaq,
ADOTTAT DIN ID-DEĊIŻJONI:
Artikolu 1
Il-proċedura formali ta’ investigazzjoni dwar Fluorite di Silius S.p.A li bdiet fil-11 ta’ Diċembru 2007 taħt l-Artikolu 88(2) tat-Trattat tal-KE qiegħda hawnhekk tingħalaq.
Artikolu 2
Din id-Deċiżjoni hija indirizzata lir-Repubblika Taljana.
Magħmula fi Brussell, 10 ta’ Diċembru 2008.